તા. ૧૮ જુલાઇ ૧૯૭૮ના રોજ ભુટ્ટોને હત્યાના કેસમાં દોષી નથી તેમ જાહેર કરાયા પરંતુ તેમને ફાંસીની સજા જાહેર કરવામાં આવી. આ જજમેન્ટ અંગે ન્યાયાધીશો વિભાજિત હતા. વાત સુપ્રીમ કોર્ટ સુધી ગઇ. સુપ્રીમ કોર્ટે કહ્યું કે, દેશના પ્રેસિડેન્ટ એટલે કે રાષ્ટ્રપતિ જ ફાંસીની સજા બદલીને જન્મટીપની કરી શકે છે. પરંતુ લશ્કરી વડા જનરલ ઝિયાનો ઇરાદો કાંઇ ઓર જ હતો. ભુટ્ટોને રાવલપિંડીની જેલમાં ખસેડાયા. ફરી સુપ્રીમ કોર્ટમાં પ્રયાસ થયો. તા.૧૮ સપ્ટેમ્બર, ૧૯૭૮ના રોજ રાવલપિંડીની કોર્ટમાં હાજર થયા. ઝિયા ખુદ દેશના પ્રેસિડેન્ટ હતા. જેલમાં અનેક યાતનાઓ ભોગવીને થાકી ગયેલ ભુટ્ટોએ કોઇ પણ જાતના કાગળ કે નોંધનો ઉપયોગ કર્યા વિના ચાર દિવસ સુધી કોર્ટ સમક્ષ બોલ્યા. પોતાનો બચાવ પોતે જ કર્યો.